Diari Oficial de la Generalitat Valenciana


Sumari del DOGV 7450, del 26-01-2015 (2015/500)

ORDE 2/2015, de 21 de gener, de la consellera d'Educació, Cultura i Esport, per la qual es creen i regulen per a la Comunitat Valenciana els premis extraordinaris de les ensenyances esportives de règim especial.
-------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2015/01/21/2/dof/vci/html**

### Dades del document

Número de DOGV
:   7450

Data del DOGV
:   26-01-2015

Secció del DOGV
:   I. DISPOSICIONS GENERALS

Número del document
:   2015/500


Data del document
:   21-01-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * estudiant
    * premi cultural
    * esport professional
    * legislació

ORDE 2/2015, de 21 de gener, de la consellera d'Educació, Cultura i Esport, per la qual es creen i regulen per a la Comunitat Valenciana els premis extraordinaris de les ensenyances esportives de règim especial. [2015/500]  
La Llei Orgànica 8/2013, de 9 de desembre, per a la millora de la qualitat educativa, fa referència a les ensenyances esportives en els articles 50 i 51, que modifiquen diferents aspectes de la Llei Orgànica 2/2006, de 3 de maig, d'Educació, que integra les ensenyances esportives dins de l'oferta del sistema educatiu, els dóna la consideració d'ensenyances de règim especial i regula els seus aspectes fonamentals en el capítol VIII del títol I.  
El Reial Decret 1363/2007, de 24 d'octubre, pel qual s'establix l'ordenació general de les ensenyances esportives de règim especial, reconeix i impulsa les ensenyances esportives pel fet d'aparéixer configurades, per primera vegada, amb el mateix tractament que les altres ensenyances del sistema educatiu, i el Decret 132/2012, de 31 d'agost, del Consell, regula les ensenyances esportives de règim especial a la Comunitat Valenciana.  
L'esmentada llei establix una semblança entre estes ensenyances i les de Formació Professional quant al nivell acadèmic dels estudis, l'organització en cicles de grau mitjà i superior, l'estructura modular de les seues ensenyances i la seua finalitat, que és, en ambdós casos, la incorporació al món laboral.   
Els premis extraordinaris corresponents a les ensenyances de Formació Professional s'establixen, per a la Comunitat Valenciana, per mitjà de l'Orde de 2 de maig de 2002 (DOCV 4246, 10.05.2002).   
Seguint el model que hi havia anteriorment a la Comunitat Valenciana, s'establix un reconeixement adreçat tant a l'alumnat del grau mitjà com al de grau superior de les ensenyances esportives de règim especial.  
  
Així, amb la perspectiva de potenciar les ensenyances de Tècnic Esportiu i Tècnic Esportiu Superior, regulades per la normativa indicada anteriorment, i com a reconeixement oficial dels mèrits de l'alumnat que finalitza brillantment cada etapa educativa, reflectits en la seua trajectòria acadèmica i professional basada en el treball, l'esforç i la dedicació, s'ha considerat convenient establir a la Comunitat Valenciana els premis extraordinaris de les ensenyances esportives de règim especial de grau mitjà i superior, amb el desig d'oferir-li un estímul a la seua dedicació i un reconeixement a la consecució dels seus objectius.  
Per això, a proposta del director general de Formació Professional i Ensenyances de Règim Especial de data 13 de gener de 2015, de conformitat amb esta, i en virtut de les competències que m'atribuïxen l'article 28.e de la Llei 5/1983, de 30 de desembre, del Consell, i el Decret 9/2014, de 12 de juny, del president de la Generalitat, pel qual es determinen les conselleries en què s'organitza l'Administració de la Generalitat,   
  
ORDENE  
  
CAPÍTOL I  
Disposicions preliminars  
  
Article 1. Objecte i àmbit d'aplicació  
1. S'establixen a la Comunitat Valenciana els premis extraordinaris de les ensenyances esportives de règim especial de grau mitjà i superior i s'aproven les bases que regiran les successives convocatòries.  
  
2. Esta orde serà aplicable a tot l'alumnat que haja conclòs les ensenyances esportives de règim especial de grau mitjà i superior, en les distintes especialitats, en centres públics o autoritzats d'ensenyances esportives de règim especial de la Comunitat Valenciana.  
  
3. Anualment, la conselleria competent en matèria d'educació convocarà estos premis per a l'alumnat que haja finalitzat els seus estudis en el curs acadèmic anterior a l'esmentada convocatòria.  
  
Article 2. Nombre de premis  
Es podrà concedir un premi extraordinari de grau mitjà i un premi de grau superior per modalitat esportiva implantada o autoritzada a la Comunitat Valenciana.  
  
  
CAPÍTOL II  
Bases de la convocatòria  
  
Article 3. Condicions d'accés  
1. Podrà optar als premis extraordinaris de les ensenyances esportives de règim especial l'alumnat que haja finalitzat els seus estudis en centres educatius de la Comunitat Valenciana, sostinguts amb fons públics o centres privats degudament autoritzats per a impartir les mencionades ensenyances, i reunisquen els requisits següents:  
a) Haver finalitzat els seus estudis de Tècnic Esportiu i Tècnic Esportiu Superior l'any natural a què es referix la convocatòria.  
b) Haver obtingut una qualificació final del cicle igual o superior a 8,50.  
2. La nota mitjana final del cicle serà la mitjana aritmètica de les notes mitjanes ponderades dels distints mòduls que el componen, expressada amb dos decimals. La nota mitjana ponderada de cada mòdul es computarà multiplicant el nombre de crèdits del mòdul per la qualificació final obtinguda en este, i dividint el resultat entre el nombre total de crèdits cursats. En els cicles en què la duració dels mòduls s'expressa en hores i no en crèdits, la nota mitjana ponderada de cada mòdul es calcularà pel mateix procediment, i es prendrà el nombre d'hores en compte dels crèdits corresponents com a factor de ponderació.   
  
No es computarà la fase de formació pràctica en empreses, clubs o altres entitats als efectes del càlcul de la nota mitjana final, ni tampoc els mòduls que hagen sigut objecte de convalidació o exempció.  
  
  
Article 4. Documentació que cal aportar i presentació d'instàncies  
1. El alumnat que reunisca els requisits indicats en l'article anterior i desitge optar als premis extraordinaris haurà de presentar la documentació que s'indica en este mateix apartat, preferentment en el registre general de la conselleria competent en matèria d'educació o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú:  
a) Instància segons el model que es publica com a annex d'esta convocatòria.  
b) Fotocòpia del document nacional d'identitat, passaport o targeta d'identitat d'estrangers, si és el cas.  
c) Certificat acadèmic dels estudis realitzats, expedit per la secretaria del centre en un model oficial.  
d) Breu currículum segons el model europeu (Europass: ?http://europass.cedefop.europa.es?), amb indicació, si és el cas, dels premis o beques que hagen obtingut i altres mèrits que es desitge alegar, acompanyats de la fotocòpia compulsada de la documentació acreditativa corresponent degudament justificada.  
2. El termini per a la presentació de solicituds és de deu dies hàbils a partir de l'endemà de la publicació de la corresponent convocatòria en el Diari Oficial de la Comunitat Valenciana.  
3. Si la solicitud d'inscripció no reunix els requisits necessaris, es requerirà les persones interessades perquè, en el termini de 10 dies hàbils, esmenen la falta, amb indicació que si no ho fan així es considerarà desestimada la seua petició.  
  
Article 5. Comissió de selecció  
1. Para la valoració de les solicituds, es constituirà una comissió de selecció designada per la direcció territorial competent en matèria d'educació, i integrada per:  
- President: la persona titular de la direcció general competent en matèria d'ensenyances de règim especial, o la persona en qui delegue.  
  
- Secretari: un representant de la direcció general competent en matèria d'ensenyances de règim especial.  
- Vocals: un membre de la Inspecció d'Educació, un director o directora d'un centre docent en què s'impartisquen ensenyances esportives de règim especial i un funcionari o funcionària del cos de catedràtics o de professors d'ensenyances esportives.  
2. La direcció general competent en matèria d'ensenyances de règim especial traslladarà a la comissió de selecció la documentació de l'alumnat inscrit.  
  
Article 6. Règim de concurrència competitiva  
1. Els premis es concediran a aquelles persones participants que hagen obtingut la major qualificació final del cicle corresponent.   
2. En cas d'empat, este es resoldrà considerant la major puntuació obtinguda després de la valoració dels apartats següents:  
2.1. Estudis d'idiomes  
Als efectes d'acreditació del coneixement d'idiomes, es tindran en compte els nivells del Marc Comú Europeu de Referència per a les Llengües. Només es consideraran els certificats reconeguts oficialment, que es valoraran de la manera següent:  
a) Per cada certificat de nivell A2 o equivalent: 0,2 punts.  
b) Per cada certificat de nivell B1 o equivalent: 0,5 punts.  
c) Per cada certificat de nivell B2 o equivalent: 0,8 punts.  
d) Els que hagen cursat amb qualificació positiva un nivell C o equivalent: 1 punt.  
Quan siga procedent valorar els certificats assenyalats en els apartats anteriors, només es considerarà el de nivell superior que presente la persona participant.  
2.2. Estades formatives en l'estranger (amb un màxim de 2 punts en total, per a este apartat): es valorarà amb 0,1 punts cada mes d'estada formativa en l'estranger organitzada per una administració.  
  
2.3. Formació específica associada a la titulació (amb un màxim de 2 punts en total, per a este apartat): es valorarà amb 0,05 punts cada 10 hores de cursos certificats per una administració pública o per una entitat autoritzada per esta.   
2.4. Altres formacions (amb un màxim de 2 punts en total, per a este apartat). Es valoraran de la manera següent:  
a) Per cada titulació relacionada amb la modalitat esportiva cursada: 0,5 punts.  
b) Per cada titulació no relacionada amb la modalitat esportiva cursada: 0,2 punts.  
2.5. Mèrits esportius (amb un màxim de 2 punts en total, per a este apartat). Es valoraran de la manera següent:  
a) Pel reconeixement com a esportista d'elit o d'alt nivell: 0,5 punts.  
  
b) Per cada trofeu en competicions esportives oficials reconegudes nacionalment o internacionalment: 0,2 punts.  
3. En el supòsit de persistir l'empat, la comissió de selecció el dirimirà en funció de la prelació següent:  
- Més qualificació en el conjunt del bloc específic.  
- Més puntuació en la secció de coneixement acreditat d'idiomes.  
- Més experiència laboral relacionada amb el cicle formatiu cursat, acreditat amb un informe de vida laboral.  
4. No seran tinguts en compte els mèrits no alegats pel participant ni aquells l'acreditació documental dels quals no haja sigut aportada de conformitat amb el que disposa esta convocatòria.  
5. La comissió de selecció podrà proposar desert algun dels premis en el cas que no hi haja cap solicitant amb la puntuació mínima exigida per l'article 3.1, en un determinat grau o cicle.  
6. En el cas que el premi corresponent a una modalitat esportiva quede desert, podrà concedir-se a un candidat d'una altra modalitat esportiva, a proposta motivada de la comissió de selecció.  
  
Article 7. Resolució  
1. La comissió de selecció confeccionarà una acta amb la qualificació de cada estudiant presentat a la convocatòria i elaborarà la proposta d'adjudicació provisional dels premis. Els mèrits alegats per les persones aspirants seran baremats per la comissió únicament en el cas de produir-se empats en la qualificació final del cicle formatiu.  
2. Esta proposta d'adjudicació provisional dels premis es farà pública en els taulers d'anuncis de les direccions territorials competents en matèria d'educació i en la pàgina web de la conselleria competent en matèria d'educació.  
Els estudiants presentats podran reclamar per escrit contra la qualificació obtinguda, per mitjà d'una instància adreçada a la presidència de la comissió de selecció, en el termini de cinc dies hàbils a partir del següent a aquell en què es publiquen les qualificacions.  
3. La comissió de selecció elevarà la proposta d'adjudicació dels premis extraordinaris d'ensenyances esportives de grau mitjà i superior i l'acta de qualificacions finals de tot l'alumnat presentat, perquè la direcció general competent en matèria d'ensenyances de règim especial resolga.  
  
Article 8. Premis i efectes  
1. D'acord amb la proposta formulada per la comissió de selecció, que serà publicada en el Diari Oficial de la Comunitat Valenciana, la conselleria competent en matèria d'educació notificarà a l'alumnat premiat la data i el lloc en què s'entregaran els premis.   
2. L'alumnat premiat rebrà un diploma a l'excelència en el rendiment acadèmic, expedit per la conselleria competent en matèria d'educació. Així mateix, l'obtenció d'este premi es consignarà, per mitjà d'una diligència específica, en l'expedient acadèmic de l'alumnat amb la denominació «Premi Extraordinari d'Ensenyances Esportives de Règim Especial».  
3. L'obtenció del premi extraordinari d'estes ensenyances podrà donar opció, si és el cas, a concórrer, després de l'oportuna inscripció, en el corresponent premi nacional. Així mateix, la conselleria competent en matèria d'educació podrà establir un altre tipus de beneficis a l'alumnat premiat, a més dels detallats anteriorment, i que constaran en les convocatòries respectives.  
  
Article 9. Acceptació de bases  
La presentació de la solicitud implica l'acceptació de les bases de la convocatòria per a la qual s'ha presentat.  
  
Article 10. Retirada de documentació  
La documentació presentada per les persones solicitants podrà ser retirada dins dels tres mesos següents a comptar de l'endemà de publicar-se l'adjudicació dels premis en el Diari Oficial de la Comunitat Valenciana, per a la qual cosa caldrà adreçar-se a la direcció general competent en matèria d'ensenyances de règim especial.  
  
  
DISPOSICIONS ADDICIONALS  
  
Primera. Protecció de dades de caràcter personal  
Pel que fa a l'obtenció, cessió, seguretat i confidencialitat de les dades personals de l'alumnat, caldrà ajustar-se al que disposa la normativa vigent en matèria de protecció de dades i, en tot cas, al que establix la disposició addicional vint-i-tres de la Llei Orgànica 2/2006, de 3 de maig, d'Educació.  
  
Segona. Difusió i supervisió de la norma  
1. Els equips directius dels centres difondran el contingut d'esta orde entre els membres de la comunitat educativa.  
2. La Inspecció d'Educació vetlarà pel compliment del que establix esta orde.  
  
Tercera. Interpretació i aplicació  
La direcció general competent en matèria d'ensenyances de règim especial dictarà totes les resolucions i instruccions que siguen necessàries per a la interpretació i l'aplicació del que disposa esta orde.  
  
  
Quarta. Aprovació del reglament de funcionament de la comissió de selecció  
Fins al moment de l'aprovació del reglament de funcionament, la comissió de selecció estipulada en l'article 5 d'esta orde, com a òrgan colegiat, es regirà pel que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quinta. Incidència en les dotacions de gasto  
La implementació i el posterior desplegament d'esta orde no podran tindre cap incidència en la dotació de tots i cada un dels capítols de gasto assignats a la conselleria competent en matèria d'educació, i en tot cas haurà de ser atés amb els mitjans personals i materials de la conselleria competent per raó de la matèria.  
  
  
DISPOSICIÓ DEROGATÒRIA  
  
Única. Derogació de normativa  
Queden derogades totes les disposicions del mateix rang o inferior que s'oposen al que disposa esta orde.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 21 de gener de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET


Còpia Permalink ELI